**Air Astana** on 2001. aastal loodud Kasahstani rahvuslik lennufirma, mille kodulennujaamad on Almatõ rahvusvaheline lennujaam ja Nursultan Nazarbajevi rahvusvaheline lennujaam. Firma loodi ühisettevõttena, kuuludes Kasahstani riigi investeerimisfondi Samruk-Kazyna (osalusega 51%) ja Briti rahvusvaheline kaitse-, julgeoleku- ja kosmosetööstusettevõttele BAE Systems PLC (osalusega 49%).  Ärilise eesmärgiga esmalend toimus 15. mail 2002. aastal.  Lennufirma IATA kood on KC ja ICAO kood on KZR.  Ettevõtte tunnuslause on "From the Heart of Eurasia*".*

Sihtpunktid
-----------

Air Astana on täisteenusega lennufirma, mis teenindab kontinentidevahelisi lende. Lennufirma haldab 65 liini, mis teenindavad 42 rahvusvahelist ja siseriiklikku sihtkohta. Lisaks kodumaistele sihtkohtadele on Air Astana rahvusvaheliselt kasvava liinivõrgustikuga kogu Põhja-, Kesk- ja Kagu-Aasias, Lähis-Idas ja Euroopas, tegutsedes peamiselt Almatõ ja Astana baasidel.  Alates 2011. aastast avas lennufirma liinid Bakuusse, Taškenti, Ürümqisse, Tbilisisse, Dušanbesse, Biškekki, Novosibirskisse, Samarasesse, Jekateriinburgi ja Peterburi ning 2012. aasta keskpaigast Kazanisse ja Omskisse. 2013. aasta kevadel alustati marsruute nii Almatõst kui ka Astanast Kiievisse. Lennufirma suurejooneline kasv on toimunud ka Lõuna- ja Ida-Aasia suunal. Peamised sihtpunktid on Delhi, Seoul (koodijagamine Asiana Airlinesiga), Peking, Bangkok, Kuala Lumpur, Hongkong (2012. aasta augusti lõpust) ja Ho Chi Minh (2013. aasta jaanuarist). Lisaks alustas lennuettevõtja lende Almatõst Iraani Islamivabariigi pealinna Teherani (2016. aasta juunis). 

Air Astanal on koodijagamise kokkulepe ka mitmesuguste tuntud lennufirmadega:

|  |  |
| --- | --- |
| · Air India | · Air France |
| · Asiana Airways | · Bagkok Airways |
| · Cathay Pacific | · Etihad Airways |
| · KLM Royal Dutch Airlines | · LOT-Polish Airlines |
| · Lufthansa | · Turkish Airlines |

**Tabel 1**. Koodijagamise kokkuleppe partnerid.

Lennukipark
-----------

Air Astanal on 2019. aasta märtsi seisuga 34 lennukit, mille keskmine vanus on 8,45 aastat. Lennufirma kavatseb 2019. aasta lõpuks suurendada oma lennukiparki kuni 39 lennukini, 2020. aasta lõpuks, aga kuni 43 lennukini. Air Astana lennukipargis on kokku kaheksa eri tüüpi lennukit: Boeing 767-300ER, Boeing 757-200, Airbus A320, Airbus A320neo, Airbus A321, Airbus A321neo, Embraer 190 ja Embraer E190-E2. 

|  |  |
| --- | --- |
| **Lennukimudel** | **Lennukite arv pargis** |
| **Airbus A320** | **9** |
| Airbus A320 Neo | 1 |
| Airbus A320-200 | 8 |
| **Airbus A321** | **7** |
| Airbus A321 Neo | 1 |
| Airbus A321-100 | 2 |
| Airbus A321-200 | 4 |
| **Boeing 757** | **5** |
| Boeing 757-200 | 5 |
| **Boeing 767** | **3** |
| Boeing 767-300 | 3 |
| **Embraer 190/195** | **10** |
| Embraer 190 | 10 |
|  |  |
| **KOKKU:** | **34** |

**Tabel 2.** Lennukipargi suurus ja lennukitüübid.

Auhinnad
--------

Skytrax'i auhinnaga pärjati Air Astana esimeseks 4-tärniliseks lennufirmaks Ida-Euroopas ja SRÜ riikides. Air Astana on tunnustatud seitse korda järjest parimaks lennufirmaks Kesk-Aasias ja Indias aastatel 2018, 2017, 2016, 2015, 2014, 2013 ning 2012. aastal võideti maailma lennufirma auhind. 2015. aastal saadi parima õhutranspordi turuliidri auhind. Lisaks võitis Air Astana 2018. aastal TripAdvisori Aasia piirkonna kategooria, reisija omavaliku auhinna. Mitmete teiste auhindade kõrval omab lennufirma Skytrax'i auhinda, mis saadi parima personaliteeninduse eest Kesk-Aasias ja Indias, võites 2013. 2014. 2015. 2016. ja 2017. aastal.

Viited
------

1. ↑  *What we do*. (2019). https://www.baesystems.com/en-uk/home
2. ↑  Aviation, (2019). *Air Astana*: https://centreforaviation.com/data/profiles/airlines/air-astana-kc
3. ↑  *Air Astana*. Lennufirmad.ee: https://lennufirmad.ee/et/vedaja/255-air-astana
4. ↑  *Mission, Goals and Values*. (Air Astana): https://airastana.com/global/en-us/About-Us/Overview/Mission-Goals-and-Values
5. ↑  Maslen, R. (23 09 2016 г.). *Air Astana floats new network strategy*: https://www.routesonline.com/news/29/breaking-news/268742/air-astana-floats-new-network-strategy/
6. ↑  *Air Astana plans more rapid regional growth as Kazakhstan emerges as world's fastest growing market*. (2019): https://centreforaviation.com/analysis/reports/air-astana-plans-more-rapid-regional-growth-as-kazakhstan-emerges-as-worlds-fastest-growing-market-94225
7. ↑  *Air Astana's Partners Airlines*: https://airastana.com/global/en-us/About-Us/Overview/Codeshare-and-Interline-Partners
8. ↑  *Fleet and Seat Maps*: https://airastana.com/global/en-us/About-Us/Overview/Fleet-and-Seat-Maps#Aircraft%20Specification%20Information
9. ↑  *Air Astana fleet details*. (2019): https://www.airfleets.net/flottecie/Air%20Astana.htm
10. ↑  *Awards and Certificates*. (2019): https://airastana.com/uae/About-Us/Overview/Awards-and-Certificates